VG félög í NV kjördæmi hvetja til forvals fyrir kosningarnar Tvö félög Vinstri hreyfingarinnar græns framboðs í Norðvesturkjördæmi hafa ályktað þess efnis að fram fari forval á lista flokksins um allt land fyrir alþingiskosningarnar í haust . Stjórn VG í Borgarbyggð fundaði í gær og áréttaði mikilvægi þess að haldið verði leiðbeinandi forval . „ Það er í anda þeirrar lýðræðislegu stefnu sem hreyfingin stendur fyrir en við teljum uppstillingu ekki jafn heppilega í því tilliti , “ segja VG félagar í Borgarbyggð . VG félagið í Skagafirði hefur ályktað í sömu veru og Borgfirðingarnir og fara fram á forval . Samkvæmt heimildum Skessuhorns er skoðanamunur um hvort fara eigi í uppstillingu eða forval á landinu . Í Norðvesturkjördæmi ætti það að skýrast 14. maí næstkomandi þegar aðalfundur kjördæmisráðs er áætlaður .